McCartney ei kuulu nende moeloojate hulka, keda kogu tööstus üksmeeles kummardaks. Nii mõnigi on tema talendi suhtes siiani skeptiline,  hingel pakitsemas Stella päritolu - mis viga andekas olla, kui tullakse niivõrd privilegeeritud keskkonnast. Teised kriitikud märgivad sapiselt, et Chloés tegi Stella eest töö ära tema tollane assistent Phoebe Philo, kes McCartney lahkudes teda peadisaineri ametis asendas. Kindlasti on tõeraas peidus mõlemas arvamuses, kuid faktiks jääb, et Stella valitsusaeg Chloés kasvatas kenasti moemaja müüginumbreid ja tõi selle üleöö tagasi rambivalgusse.